Villa Godi

Villa Godi je renesansna vila u naselju Lugo di Vicenza pokraj sjevernotalijanskog grada Vicenze, koju je projektirao Andrea Palladio. Historija i karakteristike Palladio je započeo projektirati ovu vilu 1537. za braću Girolama, Pietra i Marcantonia Godija, a završio je 1542. godine. U to vrijeme najvjerojatnije je bio početnik-suradnik za arhitekturu u radionici Gerolama Pittonija i Giacoma Da Porlezza. Zapravo je rekonstrukciju tog porodičnog poljoprivrednog imanja započeo još njihov otac Enrico Antonio Godi koji je 1533. sagradio duguljastu štalu u dvorištu na lijevoj strani. Kako je to bio prvi Palladijev projekt, on ga je i objavio u svom traktatu I quattro libri. Villa Godi označava početnu fazu njegovih napora da osmisli novi tip ruralne vile i očigledne želje da poveže lokalnu tradiciju s novim tendencijama i metodama u arhitekturi. Palladio je u to vrijeme još uvijek puno učio i skupljao iskustva uz pomoć svog velikog mecene Gian Giorgia Trissina. Rezultat njegova rada je masivna asketska građevina lišena bilo kakve dekoracije, što je bilo tipično za tradiciju 15. vijeka. To je strogo simetrična zgrada s blago uvučenim centralnim dijelom fasade, koji ima lođu s tri luk na prvom katu. Simetričan je i tlocrt, jer se iz centralnog dijela gdje se nalazi lođa i salon ulazi u dva stana sa po četiri prostorije. Krajem 1540-ih padovanski slikar Gualtiero Padovano počeo je oslikavati enterijer (lođa i desno krilo), nakon njega posao je početkom 1560-ih nastavio mantovanski slikar Giovanni Battista Zelotti koji je oslikao salon i lijevo krilo. Posljednju prostoriju ispred lođe oslikao je veronski slikar Battista del Moro. Istovremeno s radovima na dekoraciji, Palladio je ponovno intervenirao na korpusu vile i to tako što je probio stražni zid salona, i tako ga otvorio prema stražnjem vrtu kog je povezao velikim polukružnim stepeništem. Villa Godi je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Godi, Lugo Vicentino (VI) (na portalu Palladio museum) (it)